
Teknologi Istinggar: Beberapa Ciri Fizikal dalam Aplikasi Teknikalnya 

ABSTRAK 


Eksploitasi ubat bedil telah mencetuskan gelombang inovasi teknologi peralatan peperangan yang dinamakan 
sebagai senjata api. Secara beransur-ansur, senjata api menjadi teknologi baharu yang sentiasa dibangunkan serta 
dikehendaki dalam setiap peperangan, tidak terkecuali juga kepada orang Melayu sejak kurun ke-16 lagi. Antara 
jenis senjata api yang turut mendapat perhatian mereka ialah istinggar. Namun tidak seperti senjata api lain yang 
dikategorikan ke dalam kumpulan artileri seperti meriam dan lela; istinggar — sebagai sejenis senjata api ringan — 
tidak banyak dibincangkan tentang sifat-sifat, fungsi dan peranannya sebagai peralatan material yang penting 
dalam konteks kebudayaan orang Melayu. Artikel ini akan menjelaskan tentang apakah dia istinggar dengan 
meneliti ciri-ciri fizikalnya yang asas dalam proses untuk memahami aspek kepenggunaan serta kedudukannya 
dalam sistem persenjataan Melayu. Penelitian dibuat dengan berpandukan kepada sumber-sumber bertulis serta 
pemerhatian ke atas beberapa sampel senjata api ringan tersebut. 


Kata kunci: etnohistori, istinggar, kebudayaan material, senjata api, teknologi Melayu 


ABSTRACT 


The exploitation of gunpowder has triggered a wave of technological innovation in warfare, evident from the use of 
firearms. Gunpowder-dependent weaponry paved the way for new technology in firearms, which was constantly 
developed and very much in demand during war. The 16" century Malay was no exception to this firearms acquisition. 
Istinggar was one of the types of firearms, which was a perennial favorite amongst the Malay. Unlike other forms of 
artillery such as cannons and handguns, the istinggar — a light form of firearm — has only a sprinkling of discussions 
held in its name; in terms of form, function and the role it plays as an important tool in the context of Malay material 
culture. This article sets out to define the istinggar, by means of its basic physical characteristics in an effort to 
understand its usage as a firearm, as well as its position in the Malay weaponry system. Research for this article is 
based on written sources as well as firsthand observations of istinggar sample. 

PENDAHULUAN 


Dalam usaha untuk memprojeksi dan mempamerkan 
kebudayaan material (material culture) yang berupa 
objek-objek mahupun alat-alat yang dipertimbangkan 
wujud dalam sesebuah kelompok kebudayaan, 
muzium selalunya akan menggunakan kaedah 
diorama. Menerusi diorama, akan dapat dilihat suatu 
gambaran menurut tema pamerannya — berdasarkan 
susunan set-set tertentu — yang membolehkan 
khalayak pengunjung menikmati persona citra yang 
dipercayai pernah wujud atau terjadi dalam 
kebudayaan itu, menurut seperti yang telah 
direpresentasi oleh susunan set-set tersebut. Oleh 
itu, setiap olahan set dan penggunaan artifak (atau 
replikanya) dalam diorama harus mengikut konteks 
kebudayaan sebenar masyarakat yang dimaksudkan, 
dengan ketepatan maknanya yang berhubungan lagi 
detil pula pengertian gambarannya dengan 


menetapkan kedudukan figura-figura, pakaian dan 
objek atau alatan yang dilengkapkan pada figura- 
figura, di mana hal ini akan membangkitkan 
pemahaman tentang bagaimana objek atau alat yang 
direpresentasi itu pernah digunakan oleh masyarakat 
terbabit pada masa lalu (lihat Nanda 2007:74-75). 
Walau bagaimanapun, olahan set bersama letak 
objek atau alat dalam konteks dan fitur sebenar 
jarang ditepati jika diperhatikan secara mendalam. 
Malah gambaran yang dicipta itu bertentangan 
dengan fakta-fakta yang menyokong diorama. 
Pertentangan dan ketidaktepatan diorama yang 
paling ketara didapati ialah dalam kes mempamerkan 
alat-alat berupa senjata api ringan kuno orang Melayu 
seperti istinggar dan terakul. Artifak senjata api itu 
sendiri jika diteliti, tidak disusun pada kedudukan 
yang betul dan sepatutnya, bahkan kadang-kadang 
dapat dilihat bahawa replikanya merupakan hasil 
duplikasi yang salah dan bersifat anakronisme.' 

Selain itu, amat sedikit pula maklumat yang diperoleh 
mengenai senjata api berkenaan, iaitu dari segi jenis, 
karekter fizikal dan fungsinya. Walau bagaimanapun, 
hal yang paling menyedihkan ialah ada di antara 
maklumat yang dipamerkan itu tidak tepat. Keadaan 
ini tidak lain tidak bukan timbul akibat kekurangan 
pengetahuan mereka yang menguruskan artifak itu 
sendiri, oleh kerana senjata api ringan yang pernah 
digunakan oleh orang Melayu pada abad ke-19 dan 
sebelumnya, pada pertimbangan sesetengah individu; 
merupakan koleksi yang dianggap unik (rare) dan 
terkecuali (exceptional) dalam konteks kebudayaan 
Melayu jika hendak dibandingkan dengan artileri 
ataupun senjata-senjata tajam. Oleh yang demikian, 
pertimbangan yang lebih jelas dan terperinci 
mengenainya jarang sekali diberikan perhatian, 
memandangkan jarang pula khalayak yang 
mengetahui dan menyelidikinya secara mendalam. 

Di sebalik dilema tersebut, artikel ini cuba untuk 
memulakan suatu usaha serius dalam menyelidiki 
tentang senapang atau senjata api ringan kuno orang 
Melayu seperti istinggar, pemuras dan terakul. Jika 
dibandingkan dengan meriam — yang telah pun diteliti 
oleh Othman Yatim dan Mohd Zamberi (1994) — 
kajian mengenai senjata api ringan orang Melayu 
masih mencari-cari asas literaturnya. Justeru sebagai 
suatu usaha permulaan, artikel ini mungkin dapat 
dijadikan sebagai salah satu puing-puing asas yang 
akan menambat kajian seterusnya, di mana ia 
setidak-tidaknya mampu meletakkan beberapa poin 
penting dari segi korpus literatur. Dalam konteks 
artikel ini, perbincangan akan tertumpu pada ciri 
fizikal istinggar yang berkait dengan aspek-aspek 
kefungsionalan teknologi senjata api ringan tersebut. 
Memahami aspek-aspek kefungsionalan, iaitu dari 
sudut komposisi teknikal yang menghidupkan fungsi 
alat merupakan sebahagian daripada cara untuk 
mendalami asas-asas teknologi yang diinovasi dan 
dipraktikkan oleh orang Melayu pada zamannya 
(Barnard & Spencer 1996:554-546). Ia selanjutnya 
untuk menyedari tentang sejauh mana teknologi 
senapang itu memainkan peranan penting dalam 
pembinaan kebudayaan mereka, iaitu yang 
dimaksudkan di sini sebagai peralatan peperangan 
sejak kurun ke-16 lagi (lihat Muhd Yusoff Hashim 
1993). 

Dengan mengenali ciri-ciri fizikal istinggar yang 
memiliki hubungan dari segi aplikasi teknikalnya akan 
dapat mendedahkan beberapa fakta penting dalam 
proses untuk memahami konteks kebudayaan, nilai 
dan makna teknologi persenjataan, khususnya senjata 
api ringan orang Melayu yang sangat jarang diberikan 


tumpuan. Ciri fizikal yang diperkatakan di sini ialah 
karekteristik yang zahir secara spesifik dan tipikal 
sebagai suatu yang khusus kepada istinggar sebagai 
suatu objek, di mana konteks fizikal merujuk pada 
atribut objek secara fizikal dan apa yang dapat 
dideterminasi daripadanya (lihat Zinkham et al. 
1989). Ciri fizikal sangat diperlukan dalam usaha 
untuk mengenali proses istinggar itu berfungsi, begitu 
juga untuk menghubungkan aspek-aspek dalam 
aplikasi teknikalnya, sebelum disedari tentang 
gambaran sebenar dan menyeluruh tentang istinggar 
tersebut. Sungguhpun ciri fizikal istinggar diberikan 
tumpuan, namun dari segi metod kajian, gemblengan 
data banyak dikutip daripada sumber tulisan yang 
bersifat etnohistorikal — sama ada menerusi laporan 
para pemerhati Barat mahupun manuskrip Melayu 
sendiri — di mana berdasarkan perbandingan sumber 
etnohistorikal bersama observasi secara fizikal ke 
atas beberapa sampel istinggar, dapat dikatakan 
bahawa terdapat tiga ciri fizikal utama yang 
mendefinisi dan mengklasifikasikan istinggar orang 
Melayu. 


KEMUNCULAN ISTINGGAR 


Senjata api (firearms) merupakan sejenis peralatan 
yang terdiri daripada selaras atau lebih tiub logam 
dengan fungsi untuk melepaskan projektil (peluru) 
dalam kekuatan halaju yang tinggi menerusi tindak 
balas deflagrasi bahan propelan (ubat bedil) dengan 
menggunakan kaedah pencucuhan (ignition) 
tertentu.? Proses deflagrasi bahan propelan akibat 
pencucuhan akan menghasilkan kuasa ledakan 
sehingga mampu menujah projektil keluar daripada 
dapur bedil (gun chamber) melalui bukaan kecil 
(narrow apperture) pada laras senjata api. Projektil 
yang ditujah keluar dengan kekuatan halaju yang 
tinggi akhirnya bertindak sebagai senjata yang akan 
memberikan trauma penetrasi pada sasaran yang 
dituju. Sesuai dengan perkataan “api' yang 
digabungkan dengan '“senjata', artikel ini 
mendefinisikan “senjata api' sebagai sejenis senjata 
yang memanfaatkan proses tujahan hasil eksploitasi 
kekuatan tenaga haba menerusi deflagrasi sehingga 
projektil dapat digerakkan ke sasaran yang 
dikehendaki. 

Jika dipertimbangkan dari segi prinsip dan fungsi, 
senjata api dapat dipecahkan kepada dua jenis. Jenis 
pertama ialah kumpulan artileri (artillery) atau 
senjata api berat yang terdiri daripada meriam serta 
semi-artileri yang lebih kecil, misalnya lela dan 

rentaka. Jenis kedua pula berada dalam kumpulan 
senapang yang dikonsepsikan di sini sebagai 
*shoulder-fired small arms'. Ia merupakan senjata 
api ringan yang dikendalikan secara individu dengan 
menggunakan kedua-dua belah tangan serta bahu 
sebagai tempat pelandas ketika menembak (Carman 
1955: xiii; The New Encyclopaedia Britannica 
1993:547). 

Dalam erti kata mudah, senapang bermaksud 
senjata api ringan berlaras panjang dalam bentuk 
yang lebih kecil daripada semi-artileri (lihat Gardner 
1936:99-100). Istilah “senapang? dalam bahasa 
Melayu berasal daripada perkataan “snaphaan' 
dalam bahasa Belanda. Ia merujuk kepada sejenis 
senapang Eropah, iaitu “musket' yang menggunakan 
sistem pencucuh batu api (flintlock) yang 
diperkenalkan pada akhir kurun ke-16 (Hogg 1988: 
20; Smith & Smith 1960: 612; Wilkinson 1901: 410). 
Senapang ini dioperasikan dengan menggunakan 
kedua-dua belah tangan, di mana hulunya akan diasak 
ke bahu, serta jari telunjuk bagi tangan yang 
memegang pangkalnya digunakan untuk memetik 
picu yang akan menggerakkan mekanisme pencucuh 
batu api berkenaan. Sehingga kini, perkataan 
“senapang” tetap dipakai oleh orang Melayu untuk 
menandakan jenis-jenis senjata api yang memiliki ciri 
*shoulder-fired small arms' tersebut, iaitu dengan 
laras panjang dan hulu yang boleh disandarkan ke 
bahu serta dilengkapi bersama sistem pencucuh yang 
mengaplikasi kaedah tarikan picu untuk melepaskan 
projektil (peluru). 

Kajian-kajian terdahulu telah memperlihatkan 
bahawa meriam dan beberapa jenis artileri lain 
merupakan teknologi senjata api pertama yang 
diterima dan diadaptasi oleh orang Melayu daripada 
pelbagai sumber asing (lihat Andaya 1999; Gibson- 
Hill 1953; Harrisson 1969; Lorge 2008; Othman 
Yatim & Mohd Zamberi 1994; Reid 1969; Sun 2003). 
Sesuai dengan teknologi awal yang diterima itu, 
senjata api berat dijadikan senjata peperangan yang 
utama. Berbeza dengan senjata api ringan, di mana 
besar kemungkinan ia diperkenalkan semasa 
kedatangan Portugis yang membawa teknologi 
*espingarda' yang kemudian disebut oleh orang 
Melayu sebagai “istinggar' atau “setinggar' (Gibson- 
Hill 1953:145-146, 170). Menerusi catatan-catatan 
Godinho de Eredia (Mills 1930), Peter Mundy (1919) 
atau Dampier (1931) yang pernah mengunjungi 
Kepulauan Melayu pada awal abad ke-17 pula telah 
menunjukkan bahawa orang Melayu pernah 
menggunakan “arcabuz' (harquebus) ketika itu. 
“Arcabuz', “harquebus' atau “arquebus' boleh 


dianggap sebagai “prototaip” senapang terawal yang 
pernah dicipta pada abad ke-15 dalam konteks 
kebudayaan orang Eropah. Penjajah Portugis yang 
datang menakluk Melaka menyebut peralatan ini 
dengan panggilan umum dalam bahasa mereka, iaitu 
*espingarda' yang bermaksud “senjata api'. 

Arquebus menggunakan sistem pencucuh 
sumbu (matchlock). Sumbu berbara dikepit pada 
pemegang berbentuk huruf “S' dan apabila picu 
ditarik, pemegang itu akan membawa sumbu ke 
lubang penggalak (priming pan) yang berisi ubat 
bedil. Oleh kerana ia merupakan teknologi senapang 
yang terawal, arquebus memiliki banyak kelemahan 
dari segi sistem pengoperasiannya. Selain tembakan 
yang sering tersasar, halangan cuaca seperti hujan, 
kelembapan dan angin kuat mengganggu mekanisme 
pencucuh sumbu untuk bertindak dengan berkesan 
(Westwood 2005:6). Justeru, ia pada peringkat awal 
bukanlah merupakan senjata yang efisyen dan 
digemari umum. Namun setelah arquebus 
diperbaharui menjadi “musket” pencucuh sumbu 
pada pertengahan abad ke-16, teknologi senjata api 
ringan semakin lama semakin meluas digunakan di 
Eropah menerusi perlaksanaan taktik infantri yang 
memerlukan ramai penembak (Guilmartin Jr. 
1974:148; McNeil 1990:977). 

Hal yang sama juga berlaku di dunia Melayu, di 
mana teknologi senjata api ringan dalam konsep 
espingarda telah tersebar setelah kedatangan 
Portugis ke Asia sebagai bangsa Eropah pertama 
yang mengaplikasi dan memperkenalkannya dalam 
peperangan di rantau ini (termasuk juga ke China) 
(lihat Boxer 1969; Cipolla 1965; Gibson-Hill 1953). 
Nama “istinggar' yang dikorupsi daripada 
*espingarda' kemudian dipakai oleh orang Melayu 
untuk mengkonsepsi teknologi persenjataan tersebut 
yang tidak pernah diterima sebelum ini. Dengan itu, 
dapat dikatakan bahawa istinggar ialah senjata api 
ringan pertama yang dikenali dan diadaptasi oleh 
orang Melayu, sama ada berasaskan versi teknologi 
awal arquebus mahupun inovasi selepas kurun ke- 
16 yang berupa matchlock musket, sebelum mereka 
menerima teknologi seterusnya iaitu *snaphaan' 
Belanda. Teknologi istinggar diadaptasi dengan cepat, 
tetapi ciri fizikalnya tidak banyak berubah. Ia 
digunakan sehingga abad ke-19 menurut aplikasi 
teknikal yang sama, biarpun ketika itu tidak dinafikan 
bahawa orang Melayu turut menggunakan senapang 
Inggeris yang baharu (McNair 1972: 253-255; Gullick 
1978:175). 

CIRI DAN KOMPONEN FIZIKAL 


Beberapa keterangan yang dikemukakan oleh 
pegawai-pegawai Kolonial Inggeris abad ke-19 — 
seperti William Marsden (1986 (18111), John 
Anderson (1971 (18261), John Crawfurd (1967 
(18271), Stamford Raffles (1830), Peter Begbie 
(1967 (18321), Thomas Newbold (1971 (18391) atau 
John MceNair (1972 (18781) — telah menunjukkan 
bahawa istinggar yang diperkenalkan sejak lebih 300 
tahun lalu itu masih lagi digunakan oleh orang Melayu 
di samping senapang yang lain. Dalam laporan- 
laporan tersebut, turut dijelaskan tentang ciri fizikal 
istinggar ataupun disebut juga “istinggar 
Minangkabavu' sebagai sejenis teknologi persenjataan 
yang telah ketinggalan zaman dan tidak mampu 
mengatasi keupayaan senjata api moden.* Newbold 
(1971:210) misalnya menerangkan bahawa: 


“...their matchlocks, of which the satengar, or 
istengara Menangkabowe, is most esteemed, 
are long heavy unwieldy pieces: the barrels 
are formed by twisting a flat bar, oftough beaten 
iron, round a rod of the same, and beating it 
into a consistent hollow cylinder. The stocks of 
these pieces are not adapted for the shoulder, 
nor for taking an accurate and speedy aim, 
and rest is absolutely necessary, from the great 
weight and length of the barrel. The Malays, in 
fact, scarcely ever fire without resting a muzzle, 
lowering, instead of raising it to their object, 
nor do they apply the butt to the shoulder. The 
locks for holding the tunam, or match or coir 
rope, are generally of brass or copper, finely 
worked and ornamented. The European pieces, 
with locks are most preferred, and now 
commonly used instead of the matchlocks... ”. 


Berdasarkan keterangan-keterangan para 
pegawai Kolonial abad ke-19 itu, dapat dikatakan 
bahawa istinggar ialah senapang kuno yang memiliki 
laras panjang dan berhulu bengkok, serta 
menggunakan tali daripada sabut kelapa sebagai 
sumbu pencucuh. Dalam erti kata mudah, ciri-ciri 
fizikal yang telah dinyatakan itu mencadangkan 
bahawa ia merupakan teknologi persenjataan yang 
tidak lagi boleh dikatakan efisien. Daya sentakan 
(recoiling) istinggar ketika tembakan dilepaskan 
tidak dapat dikawal sepenuhnya seperti senapang 
moden kerana bentuk hulunya menjadikan ia tidak 
dapat diasak kukuh ke bahu. Proses pencucuhan 
juga agak lambat kerana penggunaan sumbu sangat 
berisiko dalam menghadapi cuaca yang lembap atau 
tiupan angin yang kuat. Sementara itu, ciri laras 
istinggar yang lebih ringkas tanpa alur berpilin (rifled) 


di bahagian dalam dikatakan tidak dapat menandingi 
ketepatan dan keefisienan jarak tembakan senapang 
moden yang diperkenalkan selepas pertengahan 
abad ke-19 seperti raifel Enfield dan Snider. Proses 
mengisi pelurunya juga dianggap sangat perlahan 
dan kompleks berbanding senapang-senapang 
tersebut (lihat Rogers 1960:48). 

Oleh kerana teknologi istinggar telah dianggap 
sebagai ketinggalan zaman, tidak ada keterangan yang 
lebih menarik dan terperinci mengenai ciri dan 
komponen fizikal senjata api ringan tersebut yang dapat 
dikesan menerusi penulisan-penulisan Kolonial. Mujur 
dengan adanya teks-teks manuskrip — seperti MS31 
Ilmu Bedil dan Naskhah 85.48 Petua Menembak 
Meriam Istinggar — dapat memperjelaskan lagi 
beberapa fakta penting dalam usaha untuk memahami 
aspek-aspek fizikal dan aplikasi teknikal istinggar 
dalam konteks kebudayaan material orang Melayu. 
Menerusi kedua-dua teks itu, dapat diketahui tentang 
fungsi beberapa komponen istinggar dalam operasi 
teknikal menembak -— seperti burung bedil, sumbu, 
lubang penggalak, laras, pejera, jarum dan kecubung 
bedil — di mana ia secara tidak langsung 
memperlihatkan persepsi dan pemahaman orang 
Melayu terhadap aspek teknikal dan teknologi sejenis 
senjata api ringan yang pernah digunakan oleh mereka 
sejak berkurun lamanya. Penjelasan berhubung 
komponen-komponen fizikal istinggar terbabit dapat 
diperhatikan menerusi Jadual 1. 


Jadual 1. Komponen dan fungsi istinggar. 








Komponen Fungsi 
burung bedil alat pemegang sumbu yang akan membawa 
(match holder sumbu menyentuh ke permukaan lubang 


atau serpentine) penggalak yang telah diisi dengan ubat bedil 
untuk proses pencucuhan. 

sumbu yang diperbuat daripada tali sabut 
yang dicelup dengan cecair sendawa 
bercampur belerang dan kemudian 
dikeringkan itu merupakan punca 
pencucuhan bagi istinggar. Ia dipasangkan 
pada burung bedil dengan menyangkutkan 
salah satu hujung puncanya, manakala punca 
sumbu satu lagi akan dikepit di antara jari- 
jari pada tangan kiri dan dinyalakan. Punca 
sumbu yang dikepit itu akan digunakan untuk 
menyalakan hujung sumbu pada burung bedil 
apabila tiba saat hendak menembak. 
tempat khas yang berupa piring atau 
mangkuk kecil di sisi sebelah kanan pangkal 
senapang yang diisi dengan ubat bedil. Pada 
lubang penggalak terdapat saliran kecil yang 
akan membawa pembakaran yang bermula 
pada lubang tersebut ke dalam dapur bedil 
(gun chamber) yang berisi ubat bedil dan 


sumbu bedil 
(match) 


lubang penggalak 
(priming pan) 


Wan Mohd Dasuki Wan Hasbullah & Othman Mohd Yatim 55 





peluru. Api pada lubang penggalak akan 
merebak dan membakar ubat bedil di dalam 
kebuk utama dan seterusnya akan 
meledakkan peluru keluar melalui laras. 
penanda aras tembakan yang terletak di 
bahagian atas istinggar, sama ada di hujung 
laras, di bahagian tengah atau / dan di pangkal 
istinggar. Ia berfungsi membantu proses 
bidikan senjata api ke arah sasaran yang 
dituju untuk memperoleh ketepatan 
tembakan. 

lubang atau muncung istinggar tempat di 
mana peluru dan ubat bedil akan dimasukkan 
ke dapur bedil. Setelah itu, peluru akan diasak 
dengan kayu pengasak (ramrod) supaya 
mampat di dalam dapur bedil sebelum 
dicucuh. 

pemetik atau picu yang jika ditarik ke 
belakang akan menggerakkan pemegang 
sumbu ke hadapan mencecah lubang 
penggalak untuk mencucuh ubat bedil. 

tiub logam yang panjang dan bersilinder, di 
mana bahagian pangkalnya terdapat dapur 
bedil, iaitu tempat peluru dan ubat bedil 
dimampatkan serta sedia untuk dicucuh. 
Laras ini tidak berpilin di bahagian dalam 
(smoothbored) dan saiz (kaliber) lubangnya 
pula perlu sepadan dengan saiz peluru yang 
hendak dimasukkan. 


pejera (sighting) 


kecubung bedil 
(muzzle) 


jarum bedil 
(trigger) 


laras bedil 
(barrel) 





Sumber: MS31 dan Naskhah 85.48 


Tinjauan secara keseluruhan telah mendapati 
bahawa keterangan-keterangan bertulis yang 
bersifat etnohistorikal — baik daripada sumber-sumber 
Kolonial mahupun menerusi manuskrip tempatan — 
dalam menjelaskan tentang ciri-ciri fizikal istinggar 
bersama kaedah pengoperasian teknikal senapang 
itu sendiri ternyata merupakan suatu garapan fakta 
yang tidak pernah memuaskan dan mencukupi. 
Walau bagaimanapun, berdasarkan analisis terhadap 
sumber-sumber etnohistorikal tersebut yang 
dicerahkan pula dengan observasi secara fizikal ke 
atas sejumlah istinggar di beberapa buah muzium 
dan koleksi peribadi, dapat dikatakan bahawa senjata 
api ringan ini mampu didefinisi dan diklasifikasikan 
menurut tiga karekteristik fizikalnya yang utama. 
Karekteristik fizikal yang dimaksudkan itu ialah: 


Mekanisme Pencucuh Sumbu (Matchlock 
Mechanism) 


Ia merupakan ciri utama yang boleh menentukan 
sama ada selaras senapang itu adalah istinggar 
ataupun bukan (Foto 1). Dengan erti kata mudah, 
setiap senjata api yang dipanggil istinggar itu 
sepatutnya menggunakan mekanisme pencucuh 

Foto 1. Contoh mekanisme pencucuh sumbu. 
Sumber: Muzium Negara Malaysia 


sumbu. Mekanisme ini merupakan teknologi 
pencucuhan senjata api yang paling awal diinovasi 
oleh orang Eropah sejak awal kurun ke-15 di Mainz, 
Jerman (Smith & Smith 1960:8-12). Mekanisme 
pencucuh sumbu istinggar terdiri daripada tiga 
komponen asas yang biasanya diperbuat daripada 
tembaga serta dihiasi oleh motif hiasan tertentu, iaitu 
burung bedil, lubang penggalak dan tuil (lever). 
Burung bedil dan lubang penggalak dipasang di 
sebelah kanan laras bedil, iaitu pada kedudukan yang 
mampu dicapai oleh tangan di pangkal istinggar. 
Burung bedil berfungsi untuk membawa atau 
mendorong hujung sumbu yang berbara ke 
permukaan lubang penggalak untuk proses 
pencucuhan ubat bedil. Pada burung bedil terdapat 
cagak tempat sumbu dikepit. Burung bedil 
digerakkan oleh tuil pada pangkalnya yang berada 
di sebelah dalam mekanisme pencucuh sumbu, di 
mana tuil berkenaan disambungkan pula dengan 
jarum bedil. Apabila jarum bedil ditarik ke belakang 
dengan menggunakan jari telunjuk kanan, tuil akan 
menggerakkan burung bedil ke hadapan dan tunduk 
menyentuh lubang penggalak. Di sini terdapat 
perbezaan antara mekanisme pencucuh sumbu 
istinggar dengan senapang pencucuh sumbu (musket 
matchlock) Eropah selepas kurun ke-16. Jika burung 
bedil istinggar melakukan pergerakan ke hadapan, 
burung bedil senapang pencucuh sumbu Eropah 
sebaliknya menghasilkan pergerakan membingkas 
ke belakang dengan fungsi yang sama. Hal ini kerana 
senapang tersebut menggunakan spring yang 
menghasilkan pergerakan secara automatik, 
manakala burung bedilnya pula berkedudukan di 
hadapan lubang penggalak (Smith & Smith 1960:14). 
Berbeza dengan istinggar, burung bedil yang 
menggunakan tuil itu berada di belakang lubang 
penggalak. Ciri fizikal alat pencucuh sumbu seperti 

ini mungkin merupakan suatu kekhususan pula bagi 
teknologi senjata api ringan di Asia kerana bentuk 
mekanisme yang sama turut diimplementasi ke atas 
senapang-senapang pencucuh sumbu Mughal dan 
Turki Uthmaniyah (lihat Grose 1789; Elgood 1995). 


Hulu Bengkok 


Hulu atau buntut istinggar selalunya berbentuk 
bengkok (Foto 2), selaras dengan teknologi istinggar 
itu sendiri yang merupakan hasil inovasi teknologi 
senapang terawal, iaitu arquebus. Sesuai dengan 
namanya, arquebus ialah senapang berhulu bengkok.” 
Ciri fizikal hulu yang bengkok, atau pendek serta 
melengkung itu menjadikan istinggar tidak sesuai 
diasak ke bahu untuk menahan sentakan kuasa 
tembakan (recoiling). Justeru, hulu istinggar perlu 
dipegang kukuh dengan tangan kanan, walaupun ada 
kemungkinan bahawa ia disandarkan ke dada atau 
dikepit di bawah lengan (lihat Rogers 1960:44), 
sementara siku kanan pula dilipat seperti bentuk huruf 
dhal (3 ) dan disamakan dengan aras bahu untuk 
membolehkan tangan mengawal sentakan supaya 
istinggar tidak terlepas dari genggaman (MS31:8-9). 
Dalam kes ini, tangan kanan bebas menentukan 
kedudukan pangkal istinggar kerana hulu tidak disekat 
oleh sendi bahu. Hulu bengkok dapat dikatakan 
sebagai suatu ciri arkaik senapang warisan penjajah 
Portugis yang banyak dipraktikkan di wilayah-wilayah 
sebelah Asia, termasuk di China dan Jepun (lihat 
Draeger 1973). Walau bagaimanapun, ciri hulu 
bengkok selepas kurun ke-16 kemudian dianggap 
sebagai bentuk-bentuk teknologi senjata api yang 
bersifat inferioriti kerana ia tidak mampu meletakkan 
daya keefisienan tembakan pada tahap yang maksima. 





Foto 2. Contoh hulu yang berbentuk bengkok 


Sumber: Muzium Negara Malaysia 


Laras Panjang 


Ciri laras istinggar yang kerap kali dijumpai ialah 
berbentuk oktagonal atau bulat, manakala 
panjangnya pula melebihi 120 sentimeter. Menurut 
sumber Melayu, kesesuaian panjang laras istinggar 
perlu diukur secara antropometrik, iaitu daripada 
hujung kaki hingga ke mulut si pengguna senapang 
(Naskhah 85.48:28). Perkadaran ini dilakukan 
berdasarkan teori bahawa semakin panjang laras 
bedil serta semakin banyak pula ubat bedil yang perlu 
diisi, tembakan istinggar akan mampu mencapai 
sasaran yang lebih jauh (lihat Wintringham & 
Blashford-Snell 1973:105). Dalam kes ini, terdapat 
juga keterangan yang menunjukkan bahawa istinggar 
berupaya melepaskan tembakan lebih 700 meter 
jauhnya (Naskhah 85.48:39). Namun begitu, ia 
tertakluk kepada saiz dan berat projektil atau peluru 
yang digunakan. Di samping itu, laras istinggar juga 
licin (smoothbored) di bahagian dalamnya, iaitu 
dengan erti kata lain tidak memiliki alur pilin (rifled), 
sesuai dengan inovasi istinggar daripada teknologi 
senapang yang terawal. Dengan demikian, peluru 
timah hitam yang digunakan ialah berbentuk bebola 
yang saiznya perlu sepadan, iaitu “tidak ketat dan 
tidak longgar” apabila ia dimasukkan ke dalam laras 
tersebut (Naskhah 85.48:2). Laras istinggar akan 
dipadatkan dengan sabut kelapa kering yang 
berfungsi sebagai “wads', iaitu penebat yang akan 
memadatkan kedudukan peluru dan ubat bedil di 
dalam dapur bedil (lihat Adnan Nawang 1997:32). 
Penebat diasak ke dalam laras untuk memadatkan 
ruang-ruang kosong di antara dinding sebelah dalam 
laras dengan sudut sferikal bebola peluru. Kepadatan 
ruang itu membolehkan pelontaran keluar peluru 
berlaku dengan lebih lancar. Sewaktu melepaskan 
tembakan, laras istinggar orang Melayu selalunya 
tidak ditopang oleh cagak untuk menstabilkan 
kedudukan keseluruhan pemposisian senjata api 
tersebut, sebaliknya ia hanya akan ditampu dengan 
tangan sebelah kiri. Namun sekiranya angin bertiup 
kencang, penembak disarankan agar memanfaatkan 
faktor alam semula jadi untuk memperkukuhkan 
kestabilan laras supaya sasaran yang dituju tidak 
tersasar. Antaranya ialah dengan menggunakan 
pokok atau berpaut pada tumbuhan yang lebih kuat 
ketika memegang laras, atau menopangnya dengan 
kayu pengasak (MS31:4-5). 

Dengan memerhatikan ketiga-tiga ciri fizikal 
yang telah disebutkan itu, dapat dikatakan bahawa 
istinggar orang Melayu memiliki perbezaan yang 
jelas dengan senjata api ringan yang lain, khususnya 
senapang pencucuh sumbu (musket matchlock) 

Eropah selepas kurun ke-16, begitu juga dengan 
senapang pencucuh sumbu dari kerajaan Mughal 
atau Turki Uthmaniyah serta tanageshima Jepun.* 
Pada masa yang sama, dapat dikatakan juga bahawa 
terdapat variasi-variasi tertentu bagi setiap ciri fizikal 
tersebut, terutama yang dapat dikesan dari segi 
bentuk, saiz, motif hiasan yang digunakan dan juga 
beberapa ciri tambahan yang lain seperti pejera 
pangkal dan pejera hujung. Walau bagaimanapun, 
kesemua aspek-aspek variasi tersebut masih dalam 
proses penelitian lanjut. 


PENUTUP 


Mengetahui karekteristik fizikal istinggar merupakan 
suatu ikhtiar awal untuk memahami dan mendalami 
konteks penggunaan senjata api ringan ini dalam 
hubungannya dengan teknologi Melayu pada masa 
lampau. Dengan erti kata mudah, mengenali ciri-ciri 
fizikal istinggar akan mendedahkan beberapa fakta 
penting dalam proses untuk memahami nilai dan 
makna teknologi persenjataan ini mengikut 
pengertian kebudayaan mereka. Keterangan- 
keterangan bertulis yang digandingkan bersama 
pemeriksaan fizikal ke atas istinggar telah mendapati 
bahawa dari segi ciri-ciri yang dihubungkan dengan 
aplikasi teknikalnya, ia merupakan teknologi senjata 
api ringan pertama yang pernah diterima dan 
diadaptasi oleh orang Melayu, di mana ia didasarkan 
kepada teknologi “espingarda' (arquebus). 
Berdasarkan ciri-ciri fizikal tersebut, dapat 
dinyatakan juga bahawa istinggar memiliki 
“model'nya yang tersendiri, dan hal yang demikian 
memperlihatkan suatu bentuk inovasi dan modifikasi 
yang dihasilkan secara bersesuaian serta memiliki 
hubungan yang erat dalam konteks kebudayaan 
menurut lingkungan spatial-temporalnya yang 
khusus. Meskipun istinggar masih kekal berada di 
tangan orang Melayu selama 300 tahun, tiada alasan 
untuk tidak mengatakan bahawa mereka juga 
menggunakan teknologi senjata api yang lebih moden 
khususnya selepas pertengahan abad ke-19. Hal ini 
selaras dengan perkembangan teknologi semasa 
yang wujud pada waktu itu. 


NOTA HUJUNG 


Kes ini seperti misalnya pernah berlaku di Muzium 
Maritim Melaka sewaktu kunjungan di buat dalam bulan 
November 2012, di mana salah satu senapang *espingarda' 
Portugis yang dipamerkan itu ternyata berupa replika yang 


tidak memenuhi mana-mana klasifikasi dan tipologi 
senapang yang standard. 

Bandingkan dalam Ensiklopedia Sains dan Teknologi 
(1984:713), Westwood (2005:2) atau Smith & Smith 
(1960:597). Namun kini senjata api tidak lagi hanya dilihat 
dalam konteks peralatan yang digerakkan oleh propelan 
semata-mata, sama ada menerusi penggunaan serbuk 
campuran mekanikal (serbuk hitam) mahupun kimia 
(nitroselulosa), tetapi mekanismanya juga difahami 
berfungsi melalui tekanan udara mampat, gas, spring dan 
sebagainya. Pengertian di atas yang mengambil kira proses 
deflagrasi ubat bedil sebenarnya adalah untuk merujuk 
secara khusus penggunaan senjata api Zaman lampau yang 
digunakan oleh orang Melayu. 

Musket pada asalnya merupakan perkataan Perancis, iaitu 
*mousquet? yang diambil daripada *moschetto' (Itali) 
dengan merujuk kepada anak panah untuk busur silang 
(Klein 1966:1018). Sekitar 1540-an, musket menggantikan 
arquebus (iaitu senjata api ringan pertama yang pernah 
dicipta dalam kebudayaan orang Eropah Barat yang 
mengaplikasi sistem pencucuh sumbu —matchlock). Pada 
peringkat awal, musket matchlock masih mengekalkan 
sistem laras yang sama dengan arquebus iaitu jenis laras 
licin (smoothbore) tetapi lebih panjang. Kemudian, ia 
digantikan dengan laras beralun (rifle) untuk menembakkan 
sebutir peluru menggunakan aplikasi sistem pencucuh batu 
api —flintlock (Smith & Smith 1960:604), yang 
menyebabkan senapang ini popular dengan nama raifel 
Alintlock. Sistem flintlock ialah mekanisme pencucuhan yang 
berbeza daripada matchlock kerana ia menggunakan batu 
api. Apabila picu ditarik, spring akan melepaskan pemegang 
batu api ke landasan besi di hadapannya, di mana ia akan 
menghasilkan percikan bunga api. Percikan tersebut akan 
membakar serbuk primer dalam priming pan dan seterusnya 
merebak ke dalam dapur bedil. Flintlock pertama dikatakan 
telah diperkenalkan pada tahun 1547 dan senapang yang 
mula-mula memakai sistem ini dinamakan sebagai 
*snaphance' (atau *senapang'). Setelah diperbaharui dan 
diperkemaskan (ketika matchlock yang murah dipakai 
secara meluas), ia telah menunjukkan prestasi cemerlang 
sehingga abad ke-19 (Westwood 2005:12-15). Untuk 
mendalami tentang laras smoothbore dan rifle pula, sila 
lihat juga Rogers (1960) dan Greener (1988). 

4 Dalam teks MS31 dan Naskhah 85.48 juga disebut sebagai 
*istinggar' atau “istinggar Minangkabau', sama seperti yang 
telah dijelaskan butirannya menerusi sumber-sumber 
Kolonial. Marsden (1986) dan Crawfurd (1974) 
menjelaskan bahawa penggunaan perkataan “Minangkabau' 
adalah disebabkan kerana negeri Minangkabau di Sumatra 
Barat merupakan pengeluar istinggar yang aktif dan popular. 
Orang di negeri-negeri Semenanjung Tanah Melayu turut 
mengimport senjata api ini kerana ia digunakan dalam 
peperangan mereka secara meluas. Sepanjang abad ke-19, 
iaitu bermula daripada Perang Naning 1831 sehinggalah 
pepeperangan melawan Inggeris di Perak pada 1878, 
istinggar Minangkabau merupakan antara senjata api ringan 
di negeri-negeri Semenanjung Tanah Melayu yang masih 
kekal digunakan di samping senapang-senapang lain. 
Senapang berhulu bengkok ini dipanggil “hakenbuchse' atau 
“haquebut' yang kemudian dikenali sebagai “harquebus' 
atau “arquebus' (Hogg 1988:9). Orang Jerman mengenakan 
sudut bengkok hulu ini pada pipi ketika menembak 

(Hayward 1962:34). “Haken' ialah perkataan Jerman yang 
bermaksud cangkuk (hook), manakala “busche' pula 
bermaksud bedil (tube). Ia juga dikenali sebagai harquebusse 
(Perancis), hakebusse (Belanda) atau arcobugio (Itali). 
Lihat Klein (1966:705); Grose (1789:61-62) dan Smith & 
Smith (1960:600-601). 

* Sebagai perbandingan mudah, lihat misalnya Elgood (1995), 
Hogg (1988) dan Draeger (1973). 

